Stort sett middelsstore (gjerne 5-7 millimeter), avlangt ovale og nokså flate, blanke, mer eller mindre brunlige hårbiller. Oversiden er fint, men ikke særlig påfallende hårete. Disse artene er blant de større representantene for familien. Antennene er lange og tynne. Hodet er rundet med ganske store, utstående fasettøyne. Pronotum er klokkeformet sett ovenfra, omtrent dobbelt så bredt som langt. Dekkvingene er nokså jevnbrede, gjerne med en stor, grunn grop i midten, fint og tett, ikke radvis, punkterte. Beina er ganske tynne og spinkle.